Wikipedian artikkeleita voi täydentää ja muokata kuka tahansa. Muokkaukset ovat muiden tarkistettavissa, kertoo Heikki Kastemaa. Kuva: Mauri Ratilainen Mauri Ratilainen

Oulussa järjestetään viikon päästä ympäristöaiheinen Wikipedian muokkaustapahtuma. Oululaislähtöinen Wikimedia Suomi ry:n puheenjohtaja Heikki Kastemaa kertoo, mistä on kysymys.

Mitä tarkoittaa Wikipedian muokkaustapahtuma?

Se tarkoittaa, että etsitään joku aihe, josta joko etsitään uusia, Wikipediasta puuttuvia artikkeleja – niitä sanotaan ”punaisiksi linkeiksi” – tai parannetaan entisiä. Samalla opetellaan kirjautumaan ja muokkaamaan Wikipediaa. Ideana on, että näin voidaan kartoittaa mahdollisesti puuttuvia ja olennaisia aiheita, jotka ovat jääneet pois tietosanakirjasta.

Muokkaustilaisuudessa myös kerrotaan Wikipediasta yleisesti, ja osallistujat saavat kokemusta muokkaamisesta.

Miten puuttuvia tai parannusta tarvitsevia artikkeleja löydetään?

Esimerkiksi eri alojen projektien piirissä voidaan ideoida, mitä Wikipediasta puuttuu. Ja kun jotain alaa seuraa Wikipediassa, huomaa, että sieltä puuttuu olennaisia asioita. Lisäksi on olemassa heikkotasoisia artikkeleita, joista Suomessa käytetään sanaa tynkä. Tynkä on artikkeli, jossa voisi olla enemmän tietoa. Se on lyhyt tai sen lähteet ovat vajaat. Tynkää ei ole väärin tehdä, mutta Wikipediaan tulee siitä luokitteluhuomautus, että joku voisi artikkelia jatkaa.

Kuka voi muokata Wikipediaa?

Täydentää ja muokata voi kuka tahansa. Kirjoittajat voivat olla anonyymeja, tai jos he ovat kirjautuneet, he voivat käyttää omaa tai keksittyä nimeä.

Eikö silloin voi kirjoitella myös ihan omiaan?

Wikipediassa on kirjausjärjestelmä, eli jos joku lisää artikkeliin jotain, siitä tulee heti tieto, kuka, milloin ja kuinka paljon muokkauksia on tehty. Alkuperäisen ja muokatun artikkelin versiot näkyvät kaikille. On olemassa niin sanottuja vandaaleja, mutta sellaisia muokkauksia valvotaan ja ne poistetaan nopeasti. Artikkeleja valvotaan myös koneellisilla indikaattoreilla.

Tarvitseeko muokkaajan olla asiantuntija?

Kaikkia tarvitaan. Tietysti mukana on eri alojen asiantuntijoita. Lisäksi tarvitaan esimerkiksi kielenhuoltajia, jotka tekevät oikeakielisyyskorjauksia artikkeleihin. Tärkeitä ovat myös tekniikan osaajat, jotka neuvovat ja ohjaavat teknisissä asioissa.

Monet aktiiviset muokkaajat ovat yleistietäjiä, eli kiinnostuneita monista asioista. Heillä intohimona on muokkaus. He ovat kiinnostuneita nimen omaan tiedonvälittämisestä.

Mitä aiheita itse muokkaat Wikipediassa?

Toimin Wikipediassa nimellä Kulttuurinavigaattori. Ensin muokkasin omaa aluettani, taidetta ja kulttuuria, koskevia artikkeleja, mutta nyttemmin muokkaan melkein mitä tahansa, mikä kiinnostaa.

Millainen maine Wikipedialla on tiedonlähteenä?

Yleisesti ottaen maine on parantunut. Aikaisemmin Wikipediaa pidettiin epäluotettavana, mutta nykyään sen laatu- ja lähdevaatimukset ovat voimistuneet.

Millä tavoin luotettavuudesta pidetään huolta?

Wikipedian artikkelit perustuvat julkaistuun tietoon, joka on helposti näytettävissä, ja lähteet pitää osoittaa viitteellä. Alkuperäislähteinä voivat olla sanoma- ja aikakauslehdet, tieto- ja hakuteokset, julkisesti saatavilla olevat arkistolähteet ja nettijulkaisut.

Omaa tutkimusta, tulkintaa, mutu-tuntemusta ja mielipiteitä ei sallita. Wikipedian lukeminen ja muokkaus perustuu aina lähdekritiikkiin.

Millaisia Wikipedian muokkaustapahtumat ovat?

Wikimedia Suomi ry järjestää muutamia kymmeniä muokkaustapahtumia vuosittain. Muokkaustilaisuudet ovat hyvin yhteisöllisiä ja keskustelua herättäviä, kaksikin voi kirjoittaa samaa artikkelia, ja se on myös hyvin hauskaa.

Mielenkiintoista on, että vaikka miehet ovat Wikipedian muokkaajien enemmistönä, itse muokkaustilaisuuksissa enemmistö saattaa olla naisia.

Minkälaisia artikkeleja Wikipe­diasta puuttuu?

Naisaiheet ovat tärkeitä. Koska Wikipedian muokkaajista vähemmistö on naisia, naiset ovat aliedustettuina artikkeleissa. Meillä oli esimerkiksi Sata naista Wikipediaan -tapahtuma Helsingissä naistenpäivänä 2016. Tavoitteena oli lisätä Wikipediaan tietoa eri alojen naisvaikuttajista, ja saimmekin aikaan yli sata artikkelia.

Oulussa aiheena on ympäristö. Mitä se sisältää?

Ympäristöaihe tuli oululaisen tekniikan tohtorin ja arkkitehdin Kimmo Kuismasen aloitteesta. Se voi sisältää laajasti aiheita esimerkiksi ympäristöpolitiikasta, ympäristötutkimuksesta, energiasta ja energiapolitiikasta.

Onko muokkaustapahtumia järjestetty aikaisemmin Oulussa?

Toukokuussa 2016 tapahtuma järjestettiin pääkirjastolla. Aiheina olivat artikkelit oululaisista tai Oulun seudun kirjailijoista ja taiteilijoista sekä heidän tuotannostaan.